钦定古今图书集成/明伦汇编/皇极典/第234卷 > 《讲学篇》王鏊
## 钦定古今图书集成/明伦汇编/皇极典/第234卷 > 《讲学篇》王鏊

国家经筵之设，其盛矣乎。天子自正朝辇御文华，公
侯九卿大臣盛服侍列，羽林之士，亦皆环列以听。经
筵一开，天下欣欣然以为希阔之典，故曰“其盛矣乎。”
然一岁之间，寒暑皆歇，春秋月分，日不过三。三日之
间，风雨则免，政事有妨则免。讲之日夙具讲章，至期
讲讫，纶音赐宴，俨然而退。上下之情，未见其亲且密
也。至于《日讲》，可谓亲矣，而体分犹过于严。上有疑焉，
未尝问也；下有见焉，未尝献也。昔傅说之告高宗曰：
“学于古训乃有获，惟学逊志，务时敏，厥修乃来。”逊者，
逊其志如有所不能；敏者，敏于学如有所不逮。成王
访洛于群臣曰：“学有缉熙于光明，佛时仔肩。”缉熙者，
继续而光明之。示我显德行者，冀群“臣有以开示之
也。”商、周之君，其学如此之切。夫人主一日万几，固不
暇如儒生学士日夜孜孜，然而帝王精一之传，治天
下之大经大法，古今治乱之迹，天人精祲之际，自非
逊敏缉熙，亦安望其有得？而今也阔略如是，暴之之
日少，寒之之日多，傅之之人寡，咻之之人多，未见其
能得也。且不独商宗、周成为然也。汉光武虽在军中，
投戈讲艺，息马论道，至夜分乃罢。唐太宗延四方文
学之士，房、杜、褚、薛辈十八人，分番直宿，讨论经籍，或
至夜分。今《贞观政要》与魏徵所论，亦可见矣。宋世贤
君，宫中消日，惟是观书，居常禁中亦有日课，翰林侍
从日寓直禁中，以备顾问。我太祖高皇帝甫得天下，
开礼贤馆，与宋濂、刘基、章溢辈日相讲论。其后圣学
高明，诏告天下，皆出御制，睿翰如飞，群臣拱视，今御
制文集是也。仁宗皇帝临御，建弘文馆于思善门之
右，文学之臣数人入直，时至馆中讲论。孝宗皇帝御
经筵之外，每观《永乐大典》，又常索《太极图》《西铭》等书，
于宫中玩之。尤嗜古学士沈度之书，日临“数遍。”夫自
古帝王之学如此，祖宗之学如此。陛下睿哲自天，《春
秋》鼎盛，讲明圣学，正其时也。臣愚特望于便殿之侧，
复修弘文馆故事，妙选天下文学行艺著闻者七八
人，更番入直，内阁大臣一人领之，如先朝杨溥故事。
陛下万几有暇时造馆中，屏去法从，特霁天威，从容
询问。或讲经，或读史传，或“论古今成败，或论民间疾
苦，闲则游戏翰墨，虽诗文之类，亦惟所好而不禁，盖
亦日讲之意而加亲焉。大略如家人父子，上有疑则
必问，下有见则必陈，日改月化，有不知其然而然者。
时御经筵，所以昭国家之盛典；日造弘文，所以崇圣
学之实功。”如此不巳，则圣德日新又新，高宗、成王不
得专美于前矣。